2. ปัจจัยความเสี่ยง

  2.1 ความเสี่ยงด้านความไม่สม่ำเสมอของรายได้และการพึ่งพิงลูกค้ารายใหญ่

รายได้หลักของบริษัทฯ
มาจากการประมูลขายหม้อแปลงไฟฟ้าให้กลุ่มลูกค้าที่เป็นผู้ผลิตและจำหน่ายไฟฟ้าภาครัฐวิสาหกิจ
ประกอบด้วย การไฟฟ้านครหลวง (กฟน.) และการไฟฟ้าส่วนภูมิภาค (กฟภ.) เป็นหลัก
คิดเป็นประมาณร้อยละ 33-47 ของรายได้จากการขายรวม
ซึ่งการที่สัดส่วนรายได้จากการขายหม้อแปลงไฟฟ้าให้แก่ กฟน. และ กฟภ.
มีสัดส่วนที่สูงอาจส่งผลกระทบต่อรายได้ของบริษัทฯ หากต้องสูญเสียลูกค้าดังกล่าว นอกจากนี้
รายได้จากการขายหม้อแปลงไฟฟ้าให้แก่ลูกค้ากลุ่มนี้จะขึ้นอยู่กับความสามารถของบริษัทฯ
ในการชนะประมูลโครงการต่างๆ
และยังขึ้นอยู่กับภาวะเศรษฐกิจและงบประมาณของแต่ละหน่วยงานเป็นสำคัญ ดังนั้น หากบริษัทฯ
ไม่ชนะการประมูล หรือหากมีการเลื่อนระยะเวลาการประมูล
หรือปรับลดงบประมาณการลงทุนการซื้อหม้อแปลงไฟฟ้า
จะส่งผลกระทบทำให้รายได้และผลประกอบการของบริษัทฯ ลดลง ดังนั้น บริษัทฯ
จึงได้เน้นการขยายฐานลูกค้าที่เป็นเอกชนมากขึ้น นอกจากนี้ บริษัทฯ
ยังได้พิจารณาเพิ่มความหลากหลายของประเภทผลิตภัณฑ์เพื่อให้ตอบสนองความต้องการของลูกค้าได้ทุกกลุ่ม
โดยปัจจุบัน บริษัทฯ สามารถผลิตหม้อแปลงไฟฟ้าระบบกำลัง (Power Transformer) ได้อีกด้วย

  2.2 ความเสี่ยงจากความผันผวนของราคาวัตถุดิบ

วัตถุดิบหลักที่ใช้ในการผลิตหม้อแปลงไฟฟ้า ได้แก่ เหล็กซิลิกอน ลวดกลมอาบน้ำยา และ Copper
Foil โดยราคาของวัตถุดิบดังกล่าวจะผันแปรตามราคาซื้อขายในตลาดโลก
ซึ่งขึ้นอยู่กับอุปสงค์และอุปทานในตลาดโลก
โดยในช่วงที่ผ่านมาราคาของเหล็กซิลิกอนและทองแดงมีความผันผวนอย่างมาก ดังนั้น
หากต้นทุนราคาวัตถุดิบมีการปรับตัวสูงขึ้นอย่างรวดเร็ว
อาจส่งผลกระทบต่อต้นทุนขายและอัตรากำไรขั้นต้นของบริษัทฯ เนื่องจากบริษัทฯ
ไม่สามารถปรับราคาขายสินค้าได้ในอัตราที่เท่ากันหรือมากกว่าอัตราการเพิ่มขึ้นของต้นทุนราคาวัตถุดิบดังกล่าว
และจะส่งผลกระทบต่อผลการดำเนินงานของบริษัทฯ ในที่สุด อย่างไรก็ตาม จากการที่บริษัทฯ
มีนโยบายในการกำหนดราคาสินค้าจากต้นทุนบวกกำไรขั้นต้นที่เหมาะสม
โดยในการกำหนดราคาหม้อแปลงไฟฟ้า บริษัทฯ จะมีการตรวจสอบราคาวัตถุดิบอยู่ตลอดเวลา
โดยเฉพาะอย่างยิ่งวัตถุดิบที่มีความผันผวนของราคาสูง
เพื่อให้สามารถประมาณการต้นทุนการผลิตได้อย่างถูกต้องและใกล้เคียงความเป็นจริงมากที่สุด
และสามารถกำหนดราคาขายสินค้าได้อย่างเหมาะสม นอกจากนี้ การที่ผู้บริหารของบริษัทฯ
เป็นผู้ที่มีประสบการณ์ในอุตสาหกรรมมานานกว่า 30 ปี
ประกอบกับการมีความสัมพันธ์ที่ดีกับผู้จำหน่ายวัตถุดิบ (Supplier)
ทำให้สามารถคาดการณ์แนวโน้มราคาวัตถุดิบได้เป็นอย่างดี

  2.3 ความเสี่ยงจากอัตราแลกเปลี่ยนเงินตราต่างประเทศ

บริษัทฯ มีทั้งการนำเข้าวัตถุดิบและการส่งออกผลิตภัณฑ์ไปจำหน่ายต่างประเทศ โดยในปี 2555
บริษัทฯ มีรายได้จากการขายเป็นเงินตราต่างประเทศจำนวน 222.55 ล้านบาท คิดเป็นร้อยละ
23.97 ของรายได้จากการขายรวม ในขณะที่มีการสั่งซื้อวัตถุดิบจากต่างประเทศจำนวน 230.23
ล้านบาท ซึ่งจะต้องชำระเป็นเงินสกุลต่างประเทศ
จึงสามารถลดความเสี่ยงจากความผันผวนของอัตราแลกเปลี่ยนในลักษณะ Natural Hedge ได้
อย่างไรก็ตาม บริษัทฯ เล็งเห็นถึงความสำคัญในการป้องกันความเสี่ยงดังกล่าว
โดยฝ่ายการเงินของบริษัทฯ
จะติดตามข่าวสารและความเคลื่อนไหวของอัตราแลกเปลี่ยนอย่างใกล้ชิด
และจะพิจารณาป้องกันความเสี่ยงด้วยการซื้อขายเงินตราต่างประเทศล่วงหน้า (Forward
Contract) ตามสถานการณ์และความจำเป็น นอกเหนือจากนี้แล้ว
ในการขายหม้อแปลงไฟฟ้าให้แก่ลูกค้าต่างประเทศนั้น
ฝ่ายขายจะคำนวณราคาหม้อแปลงไฟฟ้าโดยใช้อัตราแลกเปลี่ยนเงินตราต่างประเทศที่ได้บวกเพิ่ม
(Mark up) เพื่อให้ครอบคลุมค่าความเสี่ยงและความผันผวนต่างๆ ไว้แล้ว
ซึ่งการดำเนินการดังกล่าวจะช่วยลดความเสี่ยงจากความผันผวนของอัตราแลกเปลี่ยนได้ในระดับหนึ่ง

  2.4 ความเสี่ยงจาการส่งมอบสินค้าล่าช้า

เนื่องจากรายได้ส่วนใหญ่ของบริษัทฯ มาจากการขายหม้อแปลงไฟฟ้าให้แก่ กฟน. และ กฟภ.
ซึ่งในการขายสินค้าให้แก่หน่วยงานดังกล่าวโดยปกติจะมีการจัดทำเป็นสัญญาซื้อขายสินค้าที่เป็นสัญญามาตรฐาน
และมีการกำหนดระยะเวลาการส่งมอบสินค้าเอาไว้อย่างชัดเจน ซึ่งหากบริษัทฯ
ไม่สามารถส่งมอบหม้อแปลงได้ตามกำหนดเวลาที่ระบุในสัญญา บริษัทฯ
จะต้องชดใช้ค่าเสียหายหรือชำระค่าปรับในอัตราร้อยละ 0.15-0.20 ของมูลค่างานที่ยังไม่ส่งมอบ
การส่งสินค้าล่าช้าดังกล่าวยังครอบคลุมถึงกรณีการซ่อมหม้อแปลงในระยะเวลารับประกันที่บริษัทฯ
ต้องรับผิดชอบซ่อมแซมให้สามารถใช้งานได้ตามปกติ และส่งมอบภายในระยะเวลาที่กำหนด
โดยการคำนวณค่าปรับจะคำนวณเป็นรายวันนับจากวันที่ส่งมอบสินค้าล่าช้า ทั้งนี้ บริษัทฯ
ถือเป็นนโยบายหลักที่ต้องการผลิตและส่งมอบสินค้าให้แก่ลูกค้าตรงตามกำหนดเวลา
ซึ่งฝ่ายขายและฝ่ายผลิตจะมีการติดต่อ update ข้อมูล ประสานงาน และติดตามงานกันอย่างใกล้ชิด
เพื่อป้องกันความผิดพลาดต่างๆ ที่อาจส่งผลทำให้บริษัทฯ
ไม่สามารถจัดส่งหม้อแปลงไฟฟ้าให้แก่ลูกค้าได้ตรงตามกำหนดเวลา
และในส่วนของการซ่อมหม้อแปลงนั้น ปัจจุบัน บริษัทฯ
ได้ปรับปรุงกระบวนการซ่อมหม้อแปลงให้มีประสิทธิภาพมากยิ่งขึ้น
โดยได้แยกสายการซ่อมหม้อแปลงต่างหากจากสายการผลิตหม้อแปลงใหม่
จึงช่วยทำให้สามารถบริหารเวลาในการดำเนินการได้อย่างมีประสิทธิภาพมากยิ่งขึ้น นอกจากนี้
จากการที่บริษัทฯ ได้นำระบบ Enterprise Resources Planning หรือ ERP
เข้ามาใช้จะช่วยให้การวางแผนการผลิตเป็นไปอย่างมีประสิทธิภาพมากยิ่งขึ้น

  2.5 ความเสี่ยงจากการพึ่งพิงสินเชื่อจากสถาบันการเงินน้อยราย

ปัจจุบันบริษัทฯ
พึ่งพิงแหล่งเงินทุนส่วนใหญ่ที่ใช้ในการดำเนินธุรกิจจากธนาคารเพียงแห่งเดียวซึ่งอาจทำให้มีความเสี่ยงหากบริษัทฯ
ไม่ได้รับการสนับสนุนทางการเงินจากธนาคารแห่งดังกล่าวในอนาคต อย่างไรก็ตามจากการที่บริษัทฯ
มีการติดต่อทำธุรกิจกับธนาคารดังกล่าวมาเป็นเวลานาน
จึงมีความสัมพันธ์ที่ดีและได้รับการสนับสนุนและปรับเพิ่มวงเงินสินเชื่ออย่างต่อเนื่องมาโดยตลอด
ประกอบกับธนาคารดังกล่าวเป็นรัฐวิสาหกิจที่มีฐานะการเงินแข็งแกร่ง
ผู้บริหารจึงเชื่อมั่นว่าจะได้รับการสนับสนุนจากธนาคารดังกล่าวอย่างต่อเนื่องในระยะยาว
อย่างไรก็ตาม บริษัทฯ ได้ตระหนักถึงความเสี่ยงดังกล่าว
จึงอยู่ระหว่างดำเนินการจัดหาสินเชื่อจากสถาบันการเงินแห่งอื่นเพิ่มเติม
การได้เข้าไปเป็นบริษัทจดทะเบียนในตลาดหลักทรัพย์ เอ็ม เอ ไอ ในปี พ.ศ. 2554
ก็จะช่วยให้บริษัทฯ สามารถจัดหาเงินทุนจากแหล่งอื่นๆ ได้เพิ่มขึ้นในอนาคต

  2.6 ความเสี่ยงจากการพึ่งพิงผู้บริหารหลักในการประกอบธุรกิจ

จากการที่ผู้บริหารหลักทั้งด้านการผลิตและการขายของบริษัทฯ
ล้วนเป็นผู้ที่มีประสบการณ์ในอุตสาหกรรมหม้อแปลงไฟฟ้ามานานกว่า 20 ปี
และมีโอกาสได้ร่วมงานกับบริษัทผู้ผลิตหม้อแปลงชั้นนำในประเทศและผ่านการฝึกอบรมจากบริษัทหม้อแปลงไฟฟ้าชั้นนำในต่างประเทศมาเป็นเวลานาน
จนทำให้มีความรู้และความชำนาญในอุตสาหกรรมหม้อแปลงไฟฟ้าอย่างลึกซึ้ง
ตลอดจนมีความสัมพันธ์ที่ดีทั้งกับลูกค้าและ Supplier ทั้งในและต่างประเทศมาอย่างยาวนาน
จากประสบการณ์ดังกล่าวจึงทำให้หม้อแปลงไฟฟ้าของบริษัทฯ
ได้รับความเชื่อถือและยอมรับจากลูกค้าทั้งภายในและต่างประเทศอย่างรวดเร็ว ดังนั้น บริษัทฯ
อาจมีความเสี่ยงจากการที่ต้องพึ่งพิงผู้บริหารหลักในการบริหารงาน
ซึ่งหากมีการเปลี่ยนแปลงผู้บริหารหลักดังกล่าวอาจส่งผลกระทบต่อการบริหารงานของบริษัทฯ
อย่างไรก็ตาม บริษัทฯ มีเป้าหมายที่ชัดเจนเพื่อจูงใจให้ผู้บริหารและพนักงานทำงานกับบริษัทฯ
อย่างต่อเนื่องในระยะยาว โดยผู้บริหารหลักและบุคลากรส่วนใหญ่ต่างก็ร่วมงานกับบริษัทฯ
มาตั้งแต่เริ่มก่อตั้ง ประกอบกับบริษัทฯ มีนโยบายในการฝึกอบรมพนักงานทุกระดับ
รวมทั้งจัดให้มีการถ่ายทอดประสบการณ์และให้ความรู้เพิ่มเติมแก่พนักงานโดยมีวัตถุประสงค์เพื่อให้พนักงานของบริษัทฯ
มีทักษะ ความรู้ความ สามารถ และมีความเข้าใจในงานที่รับผิดชอบอย่างเต็มที่ ยิ่งไปกว่านั้น
บริษัทฯ
มีนโยบายในการส่งเสริมพนักงานแต่ละระดับให้มีความเจริญก้าวหน้าและสามารถเติบโตไปในองค์กรอย่างต่อเนื่อง
บริษัทฯ จึงมั่นใจว่านโยบายดังกล่าวข้างต้นจะสามารถรักษาบุคลากรของบริษัทฯ ไว้ได้ในระยะยาว

  2.7 ความเสี่ยงจากการมีกลุ่มผู้ถือหุ้นรายใหญ่ถือหุ้นรวมกันเกินกว่าร้อยละ 50

  ณ วันที่ 31 ธันวาคม 2555 กลุ่มนายพูลพิพัฒน์ ตันธนสิน ถือหุ้นในบริษัทฯ รวมกันจำนวน
  128,186,000 หุ้น

คิดเป็นร้อยละ 64.09 ของจำนวนหุ้นที่จำหน่ายได้แล้วทั้งหมดของบริษัทฯ
ซึ่งจะทำให้ผู้ถือหุ้นกลุ่มดังกล่าวมีอำนาจในการควบคุมบริษัทฯ และมีอิทธิพลต่อการตัดสินใจของบริษัทฯ
ได้เกือบทุกเรื่องไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายกำหนดหรือข้อบังคับของบริษัทฯ กำหนดให้ต้องได้รับคะแนนเสียงไม่น้อยกว่า 3
ใน 4 ของที่ประชุมผู้ถือหุ้น ดังนั้น ผู้ถือหุ้นรายอื่นของบริษัทฯ
จึงมีความเสี่ยงจากการไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอให้ที่ประชุมผู้ถือหุ้นพิจารณา
อย่างไรก็ตาม บริษัทฯ ได้มีการแต่งตั้งคณะกรรมการตรวจสอบเข้ามาเพื่อทำหน้าที่ตรวจสอบ
พิจารณาและกลั่นกรองเพื่อมิให้เกิดรายการที่อาจก่อให้เกิดความขัดแย้งทางผลประโยชน์ในอนาคต
และเพื่อให้เกิดความโปร่งใสในการดำเนินงานของบริษัทฯ ยิ่งไปกว่านั้น
โครงสร้างคณะกรรมการบริษัทฯ ประกอบด้วย กรรมการที่เป็นผู้บริหารจำนวน 2 ท่าน
และกรรมการที่ไม่เป็นผู้บริหารจำนวน 5 ท่าน ซึ่งรวมประธานกรรมการบริษัทฯ
และกรรมการตรวจสอบจำนวน 3 ท่าน
โครงสร้างกรรมการดังกล่าวจะทำให้เกิดการถ่วงดุลในการออกเสียงเพื่อพิจารณาในเรื่องต่างๆ
และช่วยให้การกำกับดูแลการบริหารงานเป็นไปอย่างเหมาะสมและเกิดประสิทธิภาพสูงสุด